**Majstrovstvá Európy na SLOVAKIA RINGU už tento týždeň!**

**Orechová Potôň, 17. jún 2024 - FIA Majstrovstvá Európy v motokárach štartujú na SLOVAKIA RINGU už tento týždeň 20.-23. júna! Slovenské motokárové centrum (SKC) zažije nával svetového talentu. Samozrejme, aj so slovenskou účasťou.**

Slovenské pokračovanie európskych majstrovstiev navštívi až 252 mladých pretekárov, vrátane 15 "divokých kariet", a to zo 62 krajín a piatich kontinentov. V triede OK to bude 95 jazdcov, v triede OK-Junior 106 pretekárov a v Akadémii 51 borcov z 51 krajín.

Slovenská trať je kratšia, než predošlé okruhy, a to s dĺžkou 1172 metrov. Má množstvo úzkych a stredne pomalých technických zákrut. Pripomína tak staršie - pôvodné typy motokárových okruhov. Trať ide proti smeru hodinových ručičiek.

V triede OK-Junior vedie Belgičan Dries Van Langendonck. S jeho pozíciou chcú určite zatriasť napríklad Španiel Christian Costoya a Talian Iacopo Martines. Do prvej päťky mieria Angličania Roman Kamyab a Sebastian Minns, no nemožno prehliadnuť talentovaného Niklasa Schauflera (Rak.). Na prvom podujatí vo francúzskom Val d'Argenton bol veľmi presvedčivý aj Rocco Coronel (Hol.), syn známeho pretekára cestovných vozidiel Toma Coronela.

Slovenské kolo FIA Majstrovstiev Európy v motokárach by v triede OK mohlo zažiť nový zvrat v súboji medzi Britom Joe Turneym a Brazílčanom Gabrielom Gomezom. Zdá sa, že do tesných súbojov by sa mali zapojiť aj Thibaut Ramaekers (Bel.), Matheus Morgatto (Braz.), Lewis Wherrell (Angl.) a Louis Iglesias (Franc.).

Situácia v poradí FIA Karting Academy Trophy je aj pre Slovensko veľmi zaujímavá: náš Jakub Gašparovič a Dan Allemann (Švajč.) vedú priebežné poradie! Po smole vo Francúzsku sa ukáže skutočný potenciál pretekárov Nikolaosa Karagiannisa (Grécko), Liliana Soaresa (Franc.), Sachu van't Pad Boscha (Hol.) a Erika Poulsena (Švéd.).

**Harmonogram:**

**Piatok 21. júna**

08:00 – 13:05 : voľný tréning

13:10 – 14:58 : kvalifikačný tréning

15:35 – 18:50 : kvalifikačné rozjazdy

**Sobota 22. júna**

08:00 - 09:39: warm-up

09:50 - 18:40: kvalifikačné rozjazdy

**Nedeľa 23. júna**

08:30 - 09:55: warm-up

10:05 - 10:40: kvalifikačné rozjazdy - Akadémia

10:45 - 12:20: Super Heats - Junior & OK

13:55 - 16:35: finále

**Zaujímavosti:**

štartovné na jedno podujatie je 1050 eur (za jazdca). Celý pretekársky víkend profesionálneho tímu však stojí až 15-20 tisíc eur! Pre menšie súkromné tímy (ako aj slovenské) to vychádza na približne 6000-7000 eur za víkend (plus štartovné). Celá sezóna tak môže vyjsť tie najväčšie tímy aj na pol milióna eur a samotný konkurenčný vývoj už pripomína Formulu 1. Záleží aj, aké drahé materiály používate, koľko motorov či pneumatík si dokážete zabezpečiť a pod. Najlepšie tímy menia na každý tréning novú sadu pneumatík (220 eur)...

Niektoré deti jazdia už od svojich štyroch rokov (napr. Max Verstappen), no väčšie súťaže začínajú približne od 5-6 rokov.

Max. rýchlosť na našom okruhu SKC je 122 km/h, čo je vlastne diaľničná rýchlosť na otvorenej motokáre bez pásov, kde sedíte takmer na zemi a v konkurencii tuctov ďalších pretekárov okolo vás. Pričom motokáry OK majú 150 kg a juniorské 145 kg.

Preteky na SLOVAKIA RINGU môžete sledovať zadarmo a naživo priamo na okruhu, alebo aj v oficiálnej aplikácii FIA Karting Championship ([www.fiakarting.com](http://www.fiakarting.com)) a na sociálnych sieťach promotéra. Slovensko zastupuje sedem pretekárov vo všetkých troch triedach.

Ďalšie informácie nájdete poriežne na www.slovakiaring.sk.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. V areáli nájdete tiež off-roadový polygón, Vojenské múzeum a posledným prírastkom je špičkové* ***Slovenské motokárové centrum.***

**GENERÁLNYM REKLAMNÝM PARTNEROM OKUHU SLOVAKIA RING JE OMV SLOVENSKO.**

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |